תחנת רדיו ציבורית הפועלת במסגרת קול-ישראל ומתמקדת בשידור תוכניות מלל בנושאי תרבות, אמנות, חינוך ועוד. חולקת תדר עם רשת מורשת
בשנים 1948–1960 פעלה בארץ תחנת רדיו ציבורית אחת, קול-ישראל, שנוהלה על-ידי מחלקה במשרד ראש הממשלה. ב-3 באפריל 1960 פוצלה התחנה ל"תוכנית א" (לימים רשת א) ול"הגל הקל" (לימים רשת ב). הגל-הקל החלה לשדר תוכניות בידור ומוזיקה קלה לצד חדשות ומשדרי אקטואליה, ואילו רשת א המשיכה בשידורי מוזיקה קלאסית ותוכניות מלל ואקטואליה, ובכללן שידורים לנוער, תסכיתים, תוכניות ספרות, תוכניות מסורת ודת, תוכניות בשפות שונות לעולים חדשים, תוכניות לאוכלוסייה הערבית בארץ ומשדרים חינוכיים ששולבו בתוכנית הלימודים של בתי-הספר. במשך שנים היתה תחנת הדגל של קול-ישראל, אולם בשל לחצים תקציביים וקשיי כוח-אדם, וככל שמוקד שידורי האקטואליה עבר לרשת ב, נשחק מעמדה. גם השינויים הטכנולוגיים העצומים פגעו בתחנה; במשך שנים היו תוכניות הילדים של התחנה פופולריות ואהודות, עד שעיתוני הילדים ותוכניות הטלוויזיה לילדים הביאו לכך שהמשדרים בוטלו כליל. ב-1965, עם חקיקת חוק רשות השידור, הועברה רשת א לאחריות חטיבת האומר של רשות השידור. ב-1983, עם הקמתה של תחנת כל-המוזיקה, עברו תוכניות המוזיקה הקלאסית והגאז של רשת א לתחנה החדשה. ב-1991, עם הקמת רק"ע (רדיו-קליטת-עלייה), הועברו לחזקתה תוכני רשת א שיועדו לעולים חדשים. ב-1999, עם הקמת רשת מורשת, עברו לחזקתה התוכניות והתכנים שעסקו במסורת יהודית. מאז משדרת רשת א תוכניות בנושאי "תרבות, אמנות, בידור ופנאי, ספרות ושירה, קולנוע ותיאטרון, חברה וחינוך, מדע ואקדמיה, ציונות והיסטוריה, מחשבים ואינטרנט, מינהל ציבורי, חוק ומשפט, טבע ונוף, ידיעת הארץ, רפואה ובריאות, פולקלור, מסורת עדות ישראל, ילדים, חיי משפחה, תרבות נוער וסטודנטים, מידע שירותי לקבוצות יעד שונות, ייעוץ מומחים בתחומים שונים ותוכניות בינתחומיות לשיח ציבורי בנושאים שעל סדר היום" (כך באתר קול-ישראל). ביוני 2003, בעקבות ידיעות על כוונת הממשלה לקצץ 220 מיליון שקל מתקציב רשות השידור בשנים 2004–2006, הודיע מנכ"ל הרשות דאז, יוסף בראל, כי בכוונת הרשות לצמצם עלויות באמצעות איחודן של חמש תחנות רדיו ציבוריות: רשת א, כל-המוזיקה, רשת מורשת ורק"ע (רדיו קליטת עלייה). ב-2004, לקראת יישומה של תוכנית בראל, עתרו ועדי העיתונאים של רשות השידור בירושלים ובתל-אביב לבית-הדין לעבודה בירושלים בטענה שהמהלך יביא לפיטורים נרחבים ולפגיעה בזכויותיהם של העובדים. באוגוסט 2004 קבע בית-המשפט כי איחוד הרשתות יתבצע רק לאחר משא-ומתן בין ההנהלה לעובדי הרשות באשר לתנאי ההעסקה עם איחוד התחנות. ב-25 באוגוסט 2004, לאחר משא-ומתן שארך כשלושה שבועות, הגיעו הוועדים ומנהל קול-ישראל, יוני בן-מנחם, להסכמה שלפיה עובדים לא יפוטרו ושכרם לא ייפגע. ההסכם קיבל את אישורו של בית-הדין לעבודה, וב-1 בספטמבר החלו רשת מורשת ורשת א לשדר באותו התדר. רשת א משדרת בימים א–ה, בשעות 00:00–16:00; בימי שישי בשעות 00:00–08:00 ו-17:00–21:00 למחרת (מוצאי שבת); בשבתות ובחגים יהודיים, שבהם לא מתקיימים שידורי רשת מורשת, רשת א משדרת באופן בלעדי. את שידורי רשת א ניתן לקלוט בתדרים הבאים: הגליל העליון: 102.8FM, 531AM צפת: 100.7FM, 531AM חיפה: 97.2FM, 531AM ירושלים: 98.4FM, 1528AM תל-אביב: 97.2FM, 100.7FM, 531AM באר-שבע: 100.7FM, 531AM הנגב וצפון הנגב: 1528AM הערבה: 1528AM אילת: 1528AM "רקוויאם לרשת א", מאת אלי שי, גיליון מס 53 אתר רשת א אתר קול-ישראל